SKRIFTLIG FORESPØRGSEL E-0464/01

af Anna Karamanou (PSE) til Kommissionen

(20. februar 2001)

Om: Den opblussede albanske nationalismes trussel mod freden på Balkan

Som Europa-Parlamentets ordfører, hvad angår gennemførelsen af handlingsplanen til fordel for Albanien og de omkringliggende områder og ud fra mit kendskab til de vanskeligheder, som den albanske regering står overfor under bestræbelserne på at styrke de demokratiske institutioner, udtrykker jeg min alvorlige foruroligelse over alt det, der er foregået i den senere tid i Sydserbien, Kosovo og Den Tidligere Jugoslaviske Republik Makedonien, hvor væbnede grupper af albanere angriber KFOR- og politistyrker samt begår voldelige overgreb mod tilbageblevne serbere i området.

Det er tydeligt, at den nye strategi, der følges af den videreudviklede UCK, Kosovos befrielseshær, og hvis mål er at ændre grænserne på Balkan med et uafhængigt Kosovo og senere samling af alle albanere i et Storalbanien, er en alvorlig trussel mod freden på Balkan og hele Europa.

Hvilke foranstaltninger agter Kommissionen på baggrund af den alvorlige risiko for destabilisering af området som følge af de ekstremistiske og nationalistiske organisationer at træffe for rettidigt at bidrage til en nedtrapning af krisen?

Svar afgivet på Kommissionens vegne af Christopher Patten

(26. april 2001)

Kommissionen deler det ærede medlems bekymringer i anledning af de seneste begivenheder i det sydlige Serbien, i Kosovo og i Den Tidligere Jugoslaviske Republik Makedonien (FYROM). Unionen har i de allerstærkeste vendinger fordømt drabene i Kosovo og Det sydlige Serbien og har advaret imod følgerne heraf, såfremt sådanne etnisk betingede voldshandlinger fortsætter. Samtidig med, at Unionen hilste den nylige grænseaftale mellem Forbundsrepublikken Jugoslavien og FYROM velkommen, opfordrede den alle parter til at respektere grænserne.

Krisen i det sydlige Serbien er blevet fremprovokeret af befrielseshæren for Presovo, Medvedja og Bujanovac (UCPMB)/PMBLA) snarere end af Kosovos befrielseshær (UCK/KLA), som blev opløst af de civile og militære myndigheder i Kosovo.

Som det klart fremgår af konklusionerne af Rådets samling (almindelige anliggender) den 26. februar 2001, er Rådet parat til at yde en indsats til fordel for en afdramatisering af krisen, både ved tilstedeværelsen af Den Europæiske Unions observatørkorps (EUMM) og ved Kommissionens meddelelse om, at Fællesskabets bistand til Presevo-regionen fordobles til 1,9 mio. EUR. De ekstra 900 000 EUR kommer fra programmet for katastrofebistand og tager sigte på kommunale projekter under Fællesskabets programmer skoler for demokrati og byer for demokrati. Generalsekretær/den høje repræsentant Solana er også blevet anmodet om hurtigt at fremlægge en samlet strategi for Unionens indsats i Presevo-dalen.

Kommissionen arbejder snævert sammen med formandskabet og den høje repræsentant med henblik på at løse krisen i Den Tidligere Jugoslaviske Republik Makedonien. Der er afholdt en række møder på højt plan mellem generalsekretæren/den høje repræsentant Solana og kommissæren for eksterne forbindelser og alle de politiske partier i FYROM med henblik på at fremme en politisk dialog om mindretalsanliggender. Kommissionen er i fuld gang med at vurdere, hvordan den bedst kan yde hjælp i denne situation. Herunder tænkes der på en accelerering og tilpasning af de bestående bistandsprogrammer, hvis det er nødvendigt. Den allerede ydede bistand indbefatter hjælp til regeringens bestræbelser for at løse tværetniske spørgsmål, bl.a. støtte til undervisning i det albanske sprog, herunder samfinansiering af det sydøsteuropæiske universitet i Tetovo (5 mio. EUR) og bistand til ministeriet for lokalt selvstyre (1,9 mio. EUR). Det er også ydet omfattende hjælp til en forbedret grænseforvaltning til bekæmpelse af terrorisme.

I kølvandet af den militære offensiv, der blev indledt af FYROM-styrker i området omkring Tetovo, er Kommissionen nu i fuld gang med at overveje, hvorledes den kan hjælpe med at istandsætte og genopføre de huse, som blev ødelagt under kampene. Et team, der skal vurdere skaderne, vil aflægge besøg i de berørte landsbyer, så snart området er blevet erklæret tilstrækkeligt sikkert til, at dette team kan færdes der og udføre sin opgave.